《累字戏作解愁吟简旧寮》
宋代·宋伯仁

愁。知不。
空白头。心事惊秋。
归兴满沧洲。貂蝉虽出兜鍪。
功名有愧黑貂裘。夷齐与盗跖总荒丘。
无非遽遽栩栩梦庄周。空教笑倒江上烟雨汀鸥。
一琴一剑一童一鹤一花瓯。自不须苦苦高卧元龙百尺楼。
著眼看翻云覆雨处豪杰总成羞。牙旗金甲蹇驴破帽穷通一任前修。
五湖千万顷明月则尽可棹歌横钓舟。

作者简介：湖州人，一作广平人，字器之，号雪岩。理宗嘉熙时，为盐运司属官。工诗，善画梅。有《西塍集》、《梅花喜神谱》、《烟波渔隐词》。